***Μπομπ Σφουγγαράκης*** (αγγλικά: ***Spongebob Squarepants***) είναι ο τίτλος μιας αμερικάνικης σειράς κινουμένων σχεδίων που δημιουργήθηκε από τον θαλάσσιο βιολόγο και σχεδιαστή Στίβεν Χίλενμπεργκ για το Nickelodeon. Η σειρά εξιστορεί τις περιπέτειες του ομώνυμου χαρακτήρα και των διάφορων φίλων του στην πλασματική υποβρύχια πόλη του Βυθού του Μπικίνι. Η δημοτικότητα της σειράς την μετέτρεψε σε εμπορικό franchise, καθώς επίσης και στη σειρά με την υψηλότερη βαθμολογία που έχει προβληθεί από το Nickelodeon και την πιο διαδεδομένη ιδιοκτησία της Viacom Media Networks. Μέχρι τα τέλη του 2017, το franchise είχε αποφέρει 13 δισεκατομμύρια δολάρια σε εμπορευματικά έσοδα για το κανάλι. Έχουν προβληθεί δεκατρείς κύκλοι. Στην Ελλάδα η σειρά προβάλλεται από το Nickelodeon, ενώ έχει προβληθεί παλαιότερα και από τα κανάλια Star Channel και Channel 9.

Πλοκή
-----

Ο Μπομπ Σφουγγαράκης, όπως όλοι οι υπόλοιποι χαρακτήρες της εκπομπής, ζει στον βυθό της θάλασσας, συγκεκριμένα στον Βυθό του Μπικίνι, κάπου στον Ειρηνικό Ωκεανό, κάτω από τον πραγματικό κοραλλιογενή ύφαλο γνωστό ως Bikini Atoll. Το σπίτι του είναι ένας ανανάς, αν και σχεδόν όλα τα υπόλοιπα σπίτια εκτός των πρωταγωνιστών είναι περίπου όμοια μεταξύ τους, κατασκευασμένα από σίδερο. Οι γείτονές του είναι ο Πάτρικ, ο οποίος είναι ο καλύτερός του φίλος, και ο Καλαμάρης. Δουλεύει ως ψήστης σε ένα μαγαζί με burgers γνωστά ως Καβουροπάτι, τον Τραγανό Κάβουρα. Ο Ευγένιος Καβούρης, συνήθως αποκαλούμενος ως κύριος Καβούρης, είναι ο εργοδότης του, που συχνά εκμεταλλεύεται την αφέλειά του Μπομπ προς όφελός του, κάτι που ο Μπομπ δεν καταλαβαίνει. Ο Τραγανός Κάβουρας δέχεται συχνές επιθέσεις από τον εχθρό του κύριου Καβούρη, τον Σέλντον Πλαγκτόν, γνωστός ως απλώς Πλαγκτόν, ο οποίος προσπαθεί να κλέψει την μυστική συνταγή του Καβουροπάτι και να κάνει το απέναντι εστιατόριό του, τον Φιλικό Κουβά, γνωστό και ως Κουβάς Δολώματος ή Κουβάς της Παρέας, δημοφιλές σαν τον Τραγανό Κάβουρα. Ο Πλαγκτόν δεν πετυχαίνει ποτέ τον στόχο του, με αποτέλεσμα το φαγητό στον Φιλικό Κουβά να είναι απαίσιο και κάνεις να μην τρώει εκεί. Ο Μπομπ παρακολουθεί μαθήματα πλοήγησης και έχει ένα σαλιγκάρι για κατοικίδιο, τον Γκάρυ. Η Σάντυ, ένας θηλυκός σκίουρος που ήρθε από το Τέξας, έγινε φίλη του και μένει επίσης στον Βυθό του Μπικίνι, μέσα σε έναν θόλο.

Χαρακτήρες
----------

### Πρωταγωνιστές

* **Μπομπ Σφουγγαράκης**

Ο Μπομπ Σφουγγαράκης Τετραγωνοπαντελονής (αγγλ. SpongeBob SquarePants) είναι ο βασικός χαρακτήρας και ο πρωταγωνιστής της σειράς. Γεννήθηκε στις 14 Ιουλίου 1986. Είναι ένα κίτρινο θαλάσσιο σφουγγάρι που έχει τη μορφή σφουγγαριού κουζίνας. Φοράει καφέ κοντό παντελονάκι, άσπρο πουκάμισο και κόκκινη γραβάτα. Εργάζεται ως ψήστης σε ένα εστιατόριο fast food, τον "Τραγανό Κάβουρα" και ζει σε έναν ανανά με το κατοικίδιο σαλιγκάρι του, Γκάρι. Πηγαίνει στη σχολή πλοήγησης της κυρίας Παφ αλλά δεν έχει περάσει ποτέ το τεστ. Στα χόμπι του συμπεριλαμβάνεται το ψάρεμα τσούχτρας, να κάνει σαπουνόφουσκες, να παίζει παιχνίδια με τον φίλο του τον αστερία Πάτρικ και ενίοτε να εκνευρίζει το γείτονά του Καλαμάρη, αλλά και η προπόνηση καράτε με τη Σάντυ. Απεικονίζεται συχνά ως αδύναμος και εύθραυστος. Το πράσινο και το μωβ ήταν οι αρχικές επιλογές για το χρώμα του ήρωα, πριν επιλεχθεί το κίτρινο.

* **Πάτρικ Αστέρης**

Ο Πάτρικ Αστέρης (αγγλ. Patrick Star) είναι ένας ροζ αστερίας που ζει κάτω από ένα βράχο και ο καλύτερος φίλος του Μπομπ. Χαρακτηριστικό του είναι η υπερβολικά χαμηλή νοημοσύνη του. Συχνά ενθαρρύνει τον φίλο του σε δραστηριότητες που τους βάζει σε μπελάδες και πολλές φορές επηρεάζουν και τον Καλαμάρη. Είναι άνεργος, ωστόσο έχει περάσει από πολλά επαγγέλματα χωρίς ιδιαίτερη επιτυχία. Γενικά είναι χαρωπός και συνήθως ο δυνατός της παρέας.

* **Καλαμάρης Πλοκάμιας**

Ο Καλαμάρης Πλοκάμιας (αγγλ. Squidward Tentacles) είναι ένα χταπόδι. Εργάζεται στον "Τραγανό Κάβουρα" ως ταμίας και έχει μεγάλη μύτη. Είναι αλαζονικός, ιδιόρρυθμος με μία σαρκαστική αίσθηση του χιούμορ. Πιστεύει ότι είναι χαρισματικός στο χώρο της τέχνης και της μουσικής, αν και στην πραγματικότητα δεν έχει ιδιαίτερη ικανότητα. Παίζει κλαρινέτο και λατρεύει να φτιάχνει αυτοπροσωπογραφίες, οι οποίες διακοσμούν το σπίτι του. Σιχαίνεται τον Μπομπ και τον Πάτρικ (αν και εκείνοι τον συμπαθούν) όπως επίσης και τη δουλειά του στον "Τραγανό Κάβουρα".

* **Κύριος Καβούρης**

Ο Ευγένιος Χάρολντ Καβούρης (αγγλ. Mr. Krabs), είναι ένας κάβουρας και ο ιδιοκτήτης του εστιατορίου "Τραγανός Κάβουρας" (αγγλ. Krusty Krab) με υπαλλήλους τον Μπομπ και τον Καλαμάρη. Είναι πολύ τσιγκούνης και αυστηρός. Ζει με την κόρη του, την Πέρλα, σε μία άγκυρα. Είναι επιτυχημένος στον τομέα του fast food, καθώς η καβουροπάτι είναι γνωστή σε όλο το βυθό. Γι' αυτό μοιράζεται έναν ανταγωνισμό με τον πρώην καλύτερο του φίλο, Πλαγκτόν, ο οποίος προσπαθεί μάταια να κλέψει την συνταγή της.

* **Σάντυ Φουντούκη**

Η Σάντυ Φουντούκη (αγγλ. Sandy Cheeks) είναι ένας σκίουρος από το Τέξας. Έχει πολλά ενδιαφέροντα που έχουν να κάνουν με τα σπορ, όπως η αμμοσανίδα, το καράτε και το ροντέο. Εργάζεται επίσης ως επιστήμονας, ερευνήτρια και εφευρέτρια. Ως πλάσμα της ξηράς ζει σε ένα θόλο προσταυτευμένο από το νερό. Όταν βρίσκεται έξω, φορά ένα κοστούμι δύτη με γυάλινο κράνος με οξυγόνο. Αντίθετα, όποιο πλάσμα του νερού την επισκέπτεται, αναγκάζεται να φορέσει εκείνο κράνος με νερό.

* **Πλαγκτόν**

Ο Σέλντον Πλαγκτόν (αγγλ. Sheldon J. Plankton) είναι ζωοπλαγκτόν και ο ιδιοκτήτης του πολύ αποτυχημένου εστιατορίου "Φιλικός Κουβάς" (αγγλ. "Chum Bucket"), το οποίο είναι ανταγωνιστής του "Τραγανού Κάβουρα". Είναι εχθρός του κύριου Καβούρη που προσπαθεί μάταια να κλέψει τη συνταγή της καβουροπάτι, αλλά πάντα αποτυγχάνει. Όνειρο του δεν είναι μόνο να εκτοπίσει τον Καβούρη, αλλά και να κυρβενήσει τον κόσμο. Σύζυγος του είναι η Κάρεν, ένας υπολογιστής δικής του κατασκευής.

* **Γκάρι το Σαλιγκάρι**

Ο Γκάρι (αγγλ. Gary the Snail) είναι το κατοικίδιο σαλιγκάρι του Μπομπ. Δεν μιλά ποτέ, αλλά παρουσιάζει πολλά χαρακτηριστικά γάτας και σκύλου. Έχει γνωστικό χαρακτήρα και σε πολλές περιπτώσεις είναι η φωνή της λογικής του Μπομπ, λύνοντας προβλήματα που ο ιδιοκτήτης του δεν μπορεί.

### Δευτερεύοντες

* **Κάρεν**

Η Κάρεν Πλαγκτόν (αγγλ. Karen Plankton) είναι ένας υπολογιστής και σύζυγος του Πλαγκτόν. Επικοινωνούν μέσω ενός παλμογράφου, άλλοτε τοίχου και άλλοτε φορητό.

* **Κυρία Παφ**

Η κυρία Πηνελόπη Παφ (αγγλ. Mrs. Penelope Puff) είναι ένα ψάρι μπαλόνι και διευθύντρια/καθηγήτρια στη σχολή πλοήγησης του Βυθού του Μπικίνι, στην οποία παρακολουθεί μαθήματα ο Μπομπ Σφουγγαράκης.

* **Πέρλα**

Η Πέρλα Καβούρη (αγγλ. Pearl Krabs) είναι μια φάλαινα και η κόρη του κυρίου Καβούρη. Ζει σε μια άγκυρα μαζί με τον πατέρα της. Βρίσκεται στην εφηβεία, με αποτέλεσμα πολλές φορές να είναι κακομαθημένη και εκρηκτική. Η σειρά δεν έχει δώσει κάποια εξήγηση για τη διαφορά των ειδών τους.

Δημιουργία
----------

Η ιστορία του *Μπομπ Σφουγγαράκη* αρχίζει το 1993, όταν προβλήθηκε για πρώτη φορά στην Αμερική το καρτούν  *Rocko's Modern Life*,με παραγωγό τον Στίβεν Χίλενμπεργκ. Εμπνευσμένος από τους χαρακτήρες της τελευταίας σειράς, άρχισε το 1996 να δημιουργεί σκίτσα των ηρώων του *Μπομπ Σφουγγαράκη*. Έτσι, μαζί με τον παραγωγό και σκηνοθέτη Ντέρεκ Ντράιμον, έφτιαξαν τα πρώτα επεισόδια το 1998. Αρχικά, ο Χίλενμπεργκ επιθυμούσε να ονομάσει τον πρωταγωνιστή SpongeBoy και τον τίτλο της σειράς *SpongeBoy Ahoy!*, αλλά δεν μπόρεσε επειδή το όνομα χρησιμοποιούταν από εταιρία παραγωγής προϊόντων υγιεινής.

Προβολή
-------

Η σειρά *Μπομπ Σφουγγαράκης* έγινε γνωστή΄στο Ελληνικό τηλεοπτικό κοινό από την συχνότητα του Channel 9.Το πρώτο επεισόδιο της σειράς προβάλλεται την 1η Μαΐου του 1999, υπό τον τίτλο *Help Wanted (Ζητείται Βοηθός)*. Έκτοτε προβάλλονται τακτικά νέα επεισόδια από το αμερικάνικο κανάλι Nickelodeon συμπληρώνοντας έτσι το 2003, τρεις σεζόν. Το 2004 πιθανολογήθηκε η οριστική διακοπή της σειράς με τελευταίο επεισόδιο το *Pranks A Lot* (*Όλα Για Τις Φάρσες*), με την προβολή του να συμπίπτει με αυτήν της ομώνυμης κινηματογραφικής ταινίας.

Μετά από καθολική απαίτηση των εκατομμυρίων θαυμαστών της σειράς, ανακοινώνεται στα τέλη του 2004 η συνέχεια της σειράς. Έτσι, από τις αρχές του 2005 μέχρι σήμερα, συνεχίζεται η εκπομπή κανονικά. Πέρα όμως από την προβολή της στο Nickelodeon, συνεχίζεται και σε άλλα τηλεοπτικά κανάλια, όπως το MTV. Στην Αμερική, η πρώτη τηλεταινία της σειράς, *Ο Μπομπ Σφουγγαράκης και η Ατλαντίδα* προβάλλεται το Δεκέμβριο του 2007, ενώ στην Ελλάδα τον Ιανουάριο του 2009.

Στην Ελλάδα, οι δύο πρώτοι κύκλοι της σειράς έκαναν πρεμιέρα στο Alpha Cinema 1 τον Δεκέμβριο του 2001, ενώ τον ίδιο μήνα άρχισε να αναμεταδίδεται από το μη συγχεόμενο κυπριακό Alfa TV και στο κανάλι Channel 9 το 2005-2007. Κατά την προβολή της σειράς στο Star Channel από τις 6 Ιανουαρίου 2007 μέχρι τις 14 Ιουλίου 2013, έκαναν πρεμιέρα οι κύκλοι 4, 5 και 6, ενώ τα επεισόδια του 7ου κύκλου ξεκίνησαν να παίζονται στις 24 Σεπτεμβρίου 2011.

Το 2013 το Nickelodeon ανακοίνωσε πως έχουν κατοχυρωθεί 9 κύκλοι σειρών, ενώ παράλληλα ξεκινάει να προβάλλεται ο 8ος. Τον Φεβρουάριο του 2015 κυκλοφόρησε η ταινία *Μπομπ Σφουγγαράκης: Έξω απ'τα Νερά του* (*The SpongeBob Movie: Sponge out of Water*), η δεύτερη κατά σειρά κινηματογραφική ταινία της σειράς, κι ο 10ος κύκλος της σειράς.

Επεισόδια
---------

Κύριο λήμμα: Κατάλογος επεισοδίων του Μπομπ Σφουγγαράκη

| Σεζόν | Επεισόδια | Αρχική αναμετάδοση |
| --- | --- | --- |
| Πρεμιέρα κύκλου | Φινάλε κύκλου |
| 1 | 20 | 1 Μάϊου 1999 | 3 Μαρτίου 2001 |
| 2 | 20 | 20 Οκτωβρίου 2000 | 26 Ιουλίου 2003 |
| 3 | 20 | 5 Οκτωβρίου 2001 | 11 Οκτωβρίου 2004 |
| 4 | 20 | 6 Μάϊου 2005 | 24 Ιουλίου 2007 |
| 5 | 20 | 19 Φεβρουαρίου 2007 | 19 Ιουλίου 2009 |
| 6 | 26 | 3 Μαρτίου 2008 | 5 Ιουλίου 2010 |
| 7 | 26 | 19 Ιουλίου 2009 | 11 Ιουνίου 2011 |
| 8 | 26 | 26 Μαρτίου 2011 | 6 Δεκεμβρίου 2012 |
| 9 | 26 | 21 Ιουλίου 2012 | 20 Φεβρουαρίου 2017 |
| 10 | 11 | 15 Οκτωβρίου 2016 | 2 Δεκεμβρίου 2017 |
| 11 | 26 | 24 Ιουνίου 2017 | 25 Δεκεμβρίου 2018 |
| 12 | 26 | 11 Νοεμβρίου 2018 | 29 Απριλίου 2022 |
| 13 | 26 | 22 Οκτωβρίου 2020 | TBA |

Υποδοχή
-------

Αν και η σειρά έχει γίνει υπέρμετρα δημοφιλής σε πάρα πολλές χώρες, έχει επίσης εισπράξει αρνητικά σχόλια:

* Σχεδόν σε όλα τα επεισόδια υπάρχουν "αστεία που απευθύνονται σε ενηλίκους", όπως είπε ο δημιουργός του Μπομπ Σφουγγαράκη, ο Στίβεν Χίλενμπεργκ. Σύμφωνα με μερικούς αυτό καθιστά την σειρά ακατάλληλη για ανηλίκους. Το τελευταίο αντικρούστηκε με το επιχείρημα πως οι τηλεθεατές μικρότερης ηλικίας απλά δεν τα καταλαβαίνουν. Ένα παράδειγμα υπάρχει στο επεισόδιο: "Τα παπούτσια σου είναι λυμένα" όπου ο Μπομπ Σφουγγαράκης παρακολουθεί στην τηλεόραση μια ανεμώνη που κουνιέται και αλλάζει απότομα κανάλι ντροπιασμένος όταν μπαίνει στο δωμάτιο ο Γκάρυ.

* Επίσης, υπάρχει η κατηγορία πως για την παραγωγή του ξοδεύονται πολύ μικρά χρηματικά ποσά. Σε πολλά επεισόδια εισάγονται φωτογραφίες, κάτι που είναι απαγορευτικό για τα κινούμενα σχέδια.

* Αισθητή είναι η βία. Πολλές φορές οι ήρωες καίγονται, διαμελίζονται, κατασπαράζονται από τσούχτρες κ.ά. Ιδιαίτερα στα επεισόδια που συμμετέχει ο Καλαμάρης Πλοκάμιας, οι πρωταγωνιστές μιλούν για πράγματα που αφορούν τον θάνατο. Ωστόσο, οι χαρακτήρες παραμένουν ζωντανοί.

* Επτά Θανάσιμα αμαρτήματα. Υπάρχει θεωρεία ότι οι επτά βασικοί χαρακτήρες της σειράς αντιπροσωπέυουν τα επτά θανάσιμα αμαρτήματα. Ο Μπομπ αντιπροσωπεύει την λαγνεία, ο Καλαμάρης την οργή, ο Πάτρικ την οκνηρία, ο Κύριος Καβούρης την απληστία, η Σάντυ την αλαζονεία, ο Γκάρυ την λαιμαργία και ο Πλαγκτόν την ζηλοφθονία.

### Κριτικές για την ποιοτική εξασθένηση

Οι κριτικές που έχουν γράψει οι κριτικοί για τα πρώτα επεισόδια του *Μπομπ Σφουγγαράκη* εξυμνούσαν τη σειρά για το πνευματώδες και έξυπνο χιούμορ της και τη "μυστηριώδη λάμψη" της. Ωστόσο, το 2007, την περίοδο που ξεκινούσε ο 5ος κύκλος, ο τόνος και η έμφαση της σειράς άρχισε να αλλάζει. Ορισμένοι οπαδοί "άρχισαν να απομακρύνονται από τη σειρά", προκαλώντας την "ερήμωση" σελίδων από θαυμαστές στο ίντερνετ. Σύμφωνα με τους λάτρεις τις σειράς, το έξυπνο χιούμορ που χαρακτήριζε τους πρώτους κύκλους μετατράπηκε σε βαρετά και χωρίς γέλιο αστεία, που προσανατολίζονται κυρίως στα παιδιά.

Ο Πολ Τίμπιτ (Paul Tibbitt), showrunner (εκτελεστής παραγωγός) από τον 4ο κύκλο μέχρι το επεισόδιο του 9ου κύκλου "Μπομπ Σφουγγαράκη, Απολύεσαι", ήταν αντικείμενο επίκρισης. Ενώ την πρώτη ταινία την υποδέχθηκαν θερμά οι οπαδοί, θεωρήθηκε επίσης σημείο στροφής στην ιστορία της σειράς, καθώς πολλοί οπαδοί πιστεύουν ότι η εξασθένηση επήλθε ύστερα από την προβολή της ταινίας όταν ο Στίβεν Χίλενμπεργκ παραιτήθηκε από showrunner και ορίστηκε αντικαταστάτης ο Tibbitt. Τα επεισόδια που φτιάχτηκαν μετά την ταινία έχουν κατηγοριοποιηθεί ως επεισόδια που "αφοσιώνονται στην προσοχή των παιδιών", είναι "ανιαρά", "βαρετά", ένα "καταθλιπτικό οροπέδιο της μετριότητας", και "τσιγκουνεύονται το γέλιο".

Διακωμωδήσεις
-------------

Σε λίγα επεισόδια γίνονται αστείες απομιμήσεις ταινιών. Ιδιαίτερη διακωμώδηση γίνεται στην ταινία *2001: Η Οδύσσεια του Διαστήματος*. Ακόμα, γίνεται σάτιρα άλλων κινουμένων σχεδίων και ταινιών, όπως στο επεισόδιο *Μαγειρικοί Αγώνες*, όπου ο Πάτρικ Αστερίας εξολοθρεύει κατά λάθος τους θεατές ρίχνοντάς τους καυτό λάδι, όπως έγινε και στην ταινία *Ράμπο*. Τέλος, στα περιστασιακά επεισόδια *Γοργόνος και Αγόρι Πεταλίδα* διακωμωδείται το δίδυμο ηρώων της DC Comics, Aquaman και Aqualad.

Spin-offs
---------

### *Kamp Koral: SpongeBob's Under Years*

Στις 14 Φεβρουαρίου 2019, ανακοινώθηκε ότι spin-off της σειράς *Μπομπ Σφουγγαράκης* αναπτύσσεται. Στις 4 Ιουνίου, ανακοινώθηκε ότι το spin-off θα ονομάζεται *Kamp Koral: SpongeBob's Under Years*. Η σειρά θα εξιστορεί την ζωή ενός 10χρονου Μπομπ και των φίλων του στην ομότιτλη κατασκήνωση στο Φυκοδάσος, οπού περνούν το καλοκαίρι τους κυνηγώντας τσούχτρες, ανάβοντας φωτιά, και κολυμπώντας στον Λάκκο Γιάκιμακ. Συμπίπτει με τα γεγονότα της ταινίας *Μπομπ Σφουγγαράκης: Επιχείρηση Διάσωσης* (2020). Η παραγωγή της σειράς ξεκίνησε τον Ιούνιο του 2019.

Ο επικεφαλής animation του Nickelodeon Ράμσεϊ Ναϊτό είπε για τη σειρά: "Ο Σφουγγαράκης έχει ένα απίστευτο σύμπαν για να επεκταθεί και το πράσινο φως για το *Kamp Koral: SpongeBob's Under Years* είναι μια απόδειξη της δύναμης και της μακροζωίας αυτών των χαρακτήρων γνωστών και αγαπημένων από γενιές οπαδών σε όλο τον κόσμο". Όπως και με την βασιζόμενη σειρά, το *Kamp Koral:* *SpongeBob's Under Years* θα παράγεται εκτελεστικά από τους Βίνσεντ Ουάλερ και Μαρκ Σεσαρέλι. Θα παραχθεί χρησιμοποιώντας computer animation, σε αντίθεση με το ψηφιακό animation που χρησιμοποιείται για το *Μπομπ Σφουγγαράκης*.

Στις 30 Ιουλίου του 2020, ανακοινώθηκε ότι η σειρά θα κυκλοφορήσει στο Paramount+ (τότε CBS All Access) στις αρχές του 2021. Η σειρά έκανε πρεμιέρα στις 4 Μαρτίου του 2021.

### *The Patrick Star Show*

Στις 10 Αυγούστου του 2020, αναφέρθηκε πως μία σειρά βασισμένη στον Πάτρικ με τίτλο *The Patrick Star Show* βρισκόταν σε ανάπτυξη με 13 επεισοδίων. Η σειρά έκανε πρεμιέρα στις 9 Ιουλίου του 2021 στο Nickelodeon και αργότερα έγινε διαθέσιμο στο Paramount+.

Σειρά ταινιών
-------------

Κύριο λήμμα: Μπομπ Σφουγγαράκης (σειρά ταινιών)

| Ταινία | Ημερομηνία κυκλοφορίες στις ΗΠΑ | Σκηνοθέτης | Σεναριογράφοι | Ιστορία | Παραγωγοί |
| --- | --- | --- | --- | --- | --- |
| *Μπομπ ο Σφουγγαράκης* | 19 Νοεμβρίου 2004 | Στίβεν Χίλενμπεργκ | Ντέρεκ Ντράιμον, Τιμ Χιλ, Στίβεν Χίλενμπεργκ, Κεντ Όσμπορν, Αάρον Σπρίνγκερ & Πολ Τίμπιτ | Στίβεν Χίλενμπεργκ | Στίβεν Χίλενμπεργκ και Τζούλια Πίστορ |
| *Μπομπ Σφουγγαράκης: Έξω απ'τα Νερά του* | 6 Φεβρουαρίου 2015 | Πολ Τίμπιτ | Τζόναθαν Έιμπελ & Γκλεν Μπέργκερ | Στίβεν Χίλενμπεργκ & Πολ Τίμπιτ | Πολ Τίμπιτ και Μέρι Πάρεντ |
| *Μπομπ Σφουγγαράκης: Επιχείρηση Διάσωσης* | 4 Μαρτίου 2021 | Τιμ Χιλ | Τιμ Χιλ
και Τζόναθαν Έιμπελ & Γκλεν Μπέργκερ | Ράιαν Χάρις |
| *Σώζοντας τον Βυθό του Μπικίνι: Η Ταινία Σάντι Φουντούκη* | 2024 | TBA | TBA | TBA | TBA |
| *Μπομπ Σφουγγαράκης: Η Αναζήτηση για τον Τετραγωνοπαντελονή* | 23 Μάϊου 2025 | TBA | TBA | TBA | TBA |
| *Σώζοντας τον Βυθό του Μπικίνι* | TBA | Λίζα Τζόνσον | Καζ & Τομ Στερν | TBA |
| Άτιτλη τρίτη spin-off ταινία | TBA | TBA | TBA | TBA | TBA |

Ελληνική μεταγλώττιση
---------------------

Οι ηθοποιοί που δανείζουν τις φωνές τους στην ελληνική μεταγλώττιση της σειράς.

* **Μπομπ Σφουγγαράκης** - Σπύρος Ζουπάνος (Κύκλοι 1-2, 4-7, 1η Ταινία), Λορέντζος Φραγκούλης (Κύκλος 3, Κύκλοι 8-12, 2η Ταινία),Κωνσταντίνος Λάγκος (Κύκλοι 12β-παρον, 3η Ταινία)
* **Πάτρικ** - Άλκης Ζερβός (Κύκλοι 1-παρόν, 1η , 2η και 3η ταινία)
* **Καλαμάρης** - Άλκης Ζερβός (Κύκλοι 1-3, 8-Παρόν), Θανάσης Κουρλαμπάς (1η Ταινία), Ντίνος Σούτης (Κύκλοι 4-7, 2η και 3η Ταινία)
* **Κύριος Καβούρης** - Νίκος Κυριακίδης (Κύκλοι 1-3), Γιάννης Στεφόπουλος (Κύκλοι 4-7, 12β-παρον, 1η , 2η και 3η Ταινία), Χρήστος Θάνος (Κύκλοι 8-12α)
* **Πλαγκτόν** - Άλκης Ζερβός (Κύκλοι 1-2), Νίκος Κυριακίδης (κύκλος 3), Κώστας Αποστολίδης (1η Ταινία), Ντίνος Σούτης (Κύκλοι 4-7), Χρήστος Θάνος (Κύκλοι 8-12α, 2η και 3η Ταινία
* **Σάντυ** - Στέλλα Νικολοθανάση (Κύκλοι 1-7, 1η Ταινία), Μαρία Ζερβού (Κύκλοι 8-Παρόν, 2η και 3η Ταινία)
* **Γκάρι** - Original φωνή (Κύκλοι 1-3, 1η και 2η Ταινία, ορισμένα επεισόδια των υπολοίπων κύκλων), Σπύρος Ζουπάνος (Κύκλοι 4-7, μερικά επεισόδια από 1-2)

Η σκηνοθετική επιμέλεια της μεταγλώττισης της σειράς έγινε από την Ρένα Κουβάτσου από τον πρώτο μέχρι τον τρίτο και τον Τάσο Μασμανίδη από τον τέταρτο μέχρι τον έβδομο κύκλο και τον δωδέκατο κύκλο έγινε από την Ρία Απέργη αργότερα από την Σοφία Καψαμπέλη. Η μεταγλώττιση έγινε στα Studio Vertical (Κύκλοι 1-3), Power Media Productions (Κύκλοι 4-7, 1η,2η και 3η ταινία), AbFab Productions (Κύκλοι 8-12α),Tanweer Studios (Κύκλοι 12β-παρόν).

Παραπομπές
----------

1. ↑  Error on call to Template:Cite interview: Parameter **subject** (or **last**) must be specified *""SpongeBob is a comedy""*
2. ↑  «SpongeBob SquarePants and the Indestructible Faith of Imagination». *New York (Vulture)* (στα Αγγλικά). Who lives in a pineapple under the sea? Why, one of the stars of the most brilliantly imagined and sustained display of surreal humor in pop culture, that’s who.
3. ↑  «SpongeBob SquarePants creator Stephen Hillenburg gave the internet language». *The Verge* (στα Αγγλικά). ...early SpongeBob was silly enough that children adored the animated slapstick comedy that flashed across the screen
4. ↑  «With a Singing SpongeBob, Nickelodeon Aims for a Broadway Splash» (στα αγγλικά). *The New York Times*. 2017-11-22. ISSN 0362-4331.. Ανακτήθηκε στις 2018-05-28.
5. ↑  «SpongeBob Squarepants | VIACOM PRESS». *www.vimn.com* (στα Αγγλικά). Ανακτήθηκε στις 29 Μαΐου 2018.
6. ↑   *THE HYPE SOAKING IT UP' SPONGEBOB' ACTOR LOVES THE ATTENTION.(L.A. Life)*. 2001-03-08. Αρχειοθετήθηκε από το πρωτότυπο στις 2013-11-06.. Ανακτήθηκε στις 2018-05-29.
7. ↑  «Burger King SpongeBob SquarePants - Restaurant News - QSR Magazine». 21 Οκτωβρίου 2007. Αρχειοθετήθηκε από το πρωτότυπο στις 21 Οκτωβρίου 2007. Ανακτήθηκε στις 29 Μαΐου 2018. CS1 maint: Unfit url (link)
8. ↑  «The Oral History of SpongeBob SquarePants» (στα αγγλικά). *Hogan's Alley*. 2012-09-21. Αρχειοθετήθηκε από το πρωτότυπο στις 2015-08-31.. Ανακτήθηκε στις 2018-05-29.
9. ↑  «SpongeBob SquarePants (character)». *Encyclopedia SpongeBobia* (στα Αγγλικά). Ανακτήθηκε στις 5 Νοεμβρίου 2021.
10. ↑  Ο δημιουργός της σειράς έχει δηλώσει ότι, παρά το γεγονός ότι έχει έξι πλοκάμια και όνομάζεται Καλαμάρης (Squidward) είναι χταπόδι.
11. ↑  «Wayback Machine». 24 Ιουλίου 2011. Αρχειοθετήθηκε από το πρωτότυπο στις 24 Ιουλίου 2011. Ανακτήθηκε στις 29 Μαΐου 2018. CS1 maint: Unfit url (link)
12. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 21 Ιανουαρίου 2007. Ανακτήθηκε στις 21 Ιανουαρίου 2007.
13. ↑  «ΜΠΟΜΠ ΣΦΟΥΓΓΑΡΑΚΗΣ». *star.gr*. Αρχειοθετήθηκε από το πρωτότυπο στις 16 Οκτωβρίου 2013. Ανακτήθηκε στις 27 Αυγούστου 2018.
14. ↑  «Ολοκαίνουργια επεισόδια "Μπομπ ο Σφουγγαράκης" στο Star!». *VipNews*. 21 Σεπτεμβρίου 2011. Αρχειοθετήθηκε από το πρωτότυπο στις 6 Οκτωβρίου 2019. Ανακτήθηκε στις 27 Αυγούστου 2018.
15. ↑  «17 Inappropriate Adult Jokes You Completely Missed In SpongeBob SquarePants». *ScreenRant* (στα Αγγλικά). 10 Αυγούστου 2017. Αρχειοθετήθηκε από το πρωτότυπο στις 4 Φεβρουαρίου 2019. Ανακτήθηκε στις 19 Ιανουαρίου 2019.
16. ↑  Zeus, Maxie (28 Ιανουαρίου 2005). «The Uncanny Brilliance of "SpongeBob SquarePants"». Toon Zone. Αρχειοθετήθηκε από το πρωτότυπο στις 5 Ιανουαρίου 2016. Ανακτήθηκε στις 1 Σεπτεμβρίου 2010.
17. 1 2  Berr, Jonathan (May 4, 2012). Viacom should pull the plug on SpongeBob Αρχειοθετήθηκε 2012-05-05 στο Wayback Machine.. *MSN Money*. Retrieved February 3, 2013.
18. 1 2  Lilly, Ally (29 Ιανουαρίου 2015). «Spongebob Sponge Out Of Water: To "Sea" Or Not To See». *The Susquehannock Courier*. Ανακτήθηκε στις 18 Μαρτίου 2015.
19. ↑  Zeus, Maxie (12 Οκτωβρίου 2008). «"Whatever Happened to SpongeBob?": Good Question!». Toon Zone. Αρχειοθετήθηκε από το πρωτότυπο στις 9 Δεκεμβρίου 2008. Ανακτήθηκε στις 14 Οκτωβρίου 2008.
20. ↑  Hrab, Roy (13 Νοεμβρίου 2008). «Spongebob Squarepants: Who Bob What Pants?». DVD Verdict. Αρχειοθετήθηκε από το πρωτότυπο στις 17 Οκτωβρίου 2013. Ανακτήθηκε στις 30 Μαΐου 2013.
21. ↑  Hrab, Roy (13 Μαρτίου 2011). «Spongebob Squarepants: The Great Patty Caper». DVD Verdict. Αρχειοθετήθηκε από το πρωτότυπο στις 3 Δεκεμβρίου 2013. Ανακτήθηκε στις 20 Αυγούστου 2013.
22. ↑  Rhodes, Mina (6 Φεβρουαρίου 2008). «Spongebob Squarepants: To Love A Patty». DVD Verdict. Αρχειοθετήθηκε από το πρωτότυπο στις 21 Σεπτεμβρίου 2013. Ανακτήθηκε στις 20 Αυγούστου 2013.
23. ↑  Mavis, Paul (13 Οκτωβρίου 2008). «SpongeBob SquarePants — WhoBob WhatPants?». DVD Talk. Ανακτήθηκε στις 30 Μαΐου 2013.
24. 1 2  Ζακάρι, Μπράντον (14 Φεβρουαρίου 2019). «SpongeBob SquarePants Spinoffs in the Works From Nickelodeon». *Comic Book Resources* (στα Αγγλικά). Ανακτήθηκε στις 14 Φεβρουαρίου 2019.
25. 1 2  «Nickelodeon Greenlights "Kamp Koral," Original Animated Spinoff of Hit Series "SpongeBob SquarePants"». *The Futon Critic* (στα Αγγλικά). 4 Ιουνίου 2019.
26. 1 2 3  Άντριβα, Νέλι (4 Ιουνίου 2019). «'SpongeBob SquarePants' CG-Animated Prequel Series 'Kamp Koral' Greenlighted By Nickelodeon». *deadline.com* (στα Αγγλικά).
27. ↑  Hayes, Dade· Hayes, Dade (30 Ιουλίου 2020). «'SpongeBob SquarePants' Spinoff 'Kamp Koral' Shifts To CBS All Access As Nickelodeon Library Shows Arrive». *Deadline* (στα Αγγλικά). Ανακτήθηκε στις 5 Δεκεμβρίου 2022.
28. ↑  «Breaking News - ViacomCBS Debuts Expanded and Enhanced CBS All Access | TheFutonCritic.com». *thefutoncritic.com*. Ανακτήθηκε στις 5 Δεκεμβρίου 2022.
29. ↑  «'SpongeBob Movie: Sponge on the Run' to Debut on Paramount+ at March Launch» (στα Αγγλικά). 28 Ιανουαρίου 2021. Ανακτήθηκε στις 5 Δεκεμβρίου 2022.
30. ↑  Andreeva, Nellie· Andreeva, Nellie (10 Αυγούστου 2020). «'SpongeBob SquarePants' Spinoff Series 'The Patrick Star Show' Set At Nickelodeon». *Deadline* (στα Αγγλικά). Ανακτήθηκε στις 5 Δεκεμβρίου 2022.
31. ↑  Thorne, Will· Thorne, Will (10 Αυγούστου 2020). «'SpongeBob Squarepants' Spinoff 'The Patrick Star Show' in the Works to Nickelodeon». *Variety* (στα Αγγλικά). Ανακτήθηκε στις 5 Δεκεμβρίου 2022.
32. ↑  Steinberg, Brian· Steinberg, Brian (4 Μαρτίου 2021). «Nickelodeon Set to Expand 'SpongeBob SquarePants' With 'Patrick Star' Series». *Variety* (στα Αγγλικά). Ανακτήθηκε στις 5 Δεκεμβρίου 2022.
33. ↑  «Η ελληνική φωνή του Μπομπ Σφουγγαράκη - OUGH.gr». *OUGH.gr*. Αρχειοθετήθηκε από το πρωτότυπο στις 16 Φεβρουαρίου 2017. Ανακτήθηκε στις 29 Μαΐου 2018.
34. 1 2 3 4 5 6 7  clickatlife (2015-02-19). «Ο Μπομπ Σφουγγαράκης βγαίνει έξω από τα νερά του | clickatlife.gr». *clickatlife.gr*.. Ανακτήθηκε στις 2018-05-29.
35. ↑  «Compact Disc Club - DVD». *www.compactdisclub.gr*. Αρχειοθετήθηκε από το πρωτότυπο στις 2 Οκτωβρίου 2015. Ανακτήθηκε στις 29 Μαΐου 2018.


|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
*Μπομπ Σφουγγαράκης* |
| --- |
|  |
| Παραγωγή | 
* Στίβεν Χίλενμπεργκ
 |
|  |
| Επεισόδια | 
* "Οι Χαζοί της Μπάντας"
* "Ο Μπομπ Σφουγγαράκης και η Ατλαντίδα"
* "Τι απέγινε ο Μπομπ;"
* "Εξτρήμ Σημάδια"
* "Τα Γενέθλια του Μπομπ Σφουγγαράκη"
 |
|  |
| Χαρακτήρες | 
* Μπομπ Σφουγγαράκης
 |
|  |
| Άλλα μέσα | 

|  |  |
| --- | --- |
| Ταινίες | 
* *Μπομπ ο Σφουγγαράκης*
* *Μπομπ Σφουγγαράκης: Έξω απ'τα Νερά του*
* *Μπομπ Σφουγγαράκης: Επιχείρηση Διάσωσης*
 |
|  |
| Βιντεοπαιχνίδια | 
* *Ο Μπομπ Σφουγγαράκης και η Ατλαντίδα*
 |

 |
|  |
| 
* Κατηγορία Κατηγορία
 |

 |